google/wiki40b huggingface dataset:
Μάχη της Κορώνειας

Το ιστορικό

Μετά τον Πελοποννησιακό πόλεμο (404 π.Χ.) άρχισαν και πάλι οι συγκρούσεις μεταξύ των πόλεων - κρατών της Ελλάδας. Ο Κορινθιακός πόλεμος ξεκίνησε το 395 π.Χ. με την πολιορκία και τη μάχη της Αλιάρτου. Νικητές ήταν οι Αθηναίοι με τους Θηβαίους, ενώ τον επόμενο χρόνο, το 394 π.Χ., σε μια μάχη στον ποταμό Νεμέα, νικητές ήταν οι Σπαρτιάτες. Τον ίδιο χρόνο, (394 π.Χ.) στην Κνίδο πραγματοποιήθηκε μια ναυμαχία με νικητές τους Αθηναίους, που σηματοδότησε το τέλος της ηγεμονίας των Σπαρτιατών στο Αιγαίο πέλαγος.

Η μάχη

Οι Σπαρτιάτες στην αρχή του Κορινθιακού πολέμου κάλεσαν πίσω τον βασιλιά τους, Αγησίλαο, για να αντιμετωπίσουν τον κίνδυνο των αντιπάλων τους. Κατά τις πρώτες μάχες του Κορινθιακού πολέμου, ο Αγησίλαος βρισκόταν στη Θράκη. Όμως μετά τη ναυμαχία της Κνίδου είχε φτάσει μέχρι τη Βοιωτία. Καθώς περνούσε από την Κορώνεια, συνάντησε τον αντιλακωνικό συνασπισμό των αντιπάλων του. Ο Αγησίλαος τότε διέθετε 20.000 άνδρες. Οι Αθηναίοι και οι σύμμαχοί τους επίσης διέθεταν παρόμοιο αριθμό ανδρών.
Στην αρχή της μάχης οι Λακεδαιμόνιοι νίκησαν στο δεξί τους άκρο τους απέναντι Αργείους και τους έτρεψαν σε φυγή. Οι Μικρασιάτες σύμμαχοι των Σπαρτιατών έτρεψαν σε φυγή τους Αθηναίους, τους Κορίνθιους, τους Ευβοείς και τους Λοκρούς. Οι Θηβαίοι κατάφεραν και νίκησαν τους συμμάχους των Σπαρτιατών, τους Φωκείς. Όμως μετά τη νίκη τους οι Σπαρτιάτες επιτέθηκαν στα νώτα των Θηβαίων. Οι Σπαρτιάτες νίκησαν, αλλά η νίκη τους δεν ήταν αποφασιστική.

Επίλογος

Παρά τη νίκη τους, οι Σπαρτιάτες θα έβρισκαν τον τέλειο αντίπαλό τους, τους πελταστές υπό τον Αθηναίο Ιφικράτη. Μετά τη μάχη του Λεχαίου, όπου ηττήθηκαν, οι Σπαρτιάτες έκλεισαν ειρήνη με τους αντιπάλους τους, υπό την εποπτεία του Πέρση αυτοκράτορα Αρταξέρξη Β΄, τη λεγόμενη Ανταλκίδειο ειρήνη.
Τράπανι

Μυθολογία

Η πόλη ιδρύθηκε από τους Έλυμους που την χρησιμοποίησαν σαν λιμάνι στην γειτονική πόλη Έρυξ, βρίσκεται σε χαμηλό σημείο με θέα στην Μεσόγειο. Το αρχικό όνομα της πόλης από τους Έλληνες ήταν Δρέπανα χάρη στο σχήμα του δρεπάνου που είχε το λιμάνι της. Το Δρέπανο καταλήφθηκε από την Καρχηδόνα (260 π.χ.) που την μετέτρεψαν σε ισχυρή ναυτική βάση, όταν ξέσπασε ο Α΄ Καρχηδονιακός Πόλεμος και ακολούθησε η "Ναυμαχία των Αιγάδων" (241 π.χ.) αλώθηκε από την Ρωμαϊκή Δημοκρατία.
Δύο αρχαίοι θρύλοι της Μυθολογίας συνδέονται με την ίδρυση της πόλης, με τον πρώτο το όνομα προέρχεται από ένα δρεπάνι που έπεσε από τα χέρια της θεάς Δήμητρας, αναζητούσε την κόρη της Περσεφόνη την οποία είχε απαγάγει ο Άδης. Ο δεύτερος μύθος συνδέεται με τον Κρόνο που έκοψε τα γεννητικά όργανα του πατέρα του Ουρανού με ένα δρεπάνι, το δρεπάνι έπεσε κατόπιν στην θάλασσα και δημιουργήθηκε η πόλη. Ο Κρόνος ήταν ο προστάτης του Δρέπανου στην αρχαιότητα, ο ανδριάντας του βρίσκεται ακόμα και σήμερα στην κεντρική πλατεία της πόλης.

Νεώτερα χρόνια

Το Τράπανι κατέλαβαν διαδοχικά η Ρωμαϊκή αυτοκρατορία, οι Βάνδαλοι, η Βυζαντινή αυτοκρατορία και οι Άραβες (827). Ακολούθησαν οι Νορμανδοί και ο βασιλιάς τους Ρογήρος Α΄ της Σικελίας (1077) που χρησιμοποίησε το Τράπανι σαν βασικό λιμάνι για τις Σταυροφορικές του εκστρατείες στην Μεσόγειο. Τον 17ο αιώνα οι επιδημίες, η πείνα και οι εξεγέρσεις αποδεκάτισαν τον πληθυσμό αλλά τον 18ο αιώνα αυξήθηκε από τους 16.000 στους 30.000 κατοίκους, το Βασίλειο της Νεαπόλεως χρησιμοποίησε την πόλη σαν ισχυρή στρατιωτική βάση. Όταν ξέσπασε ο Β΄ Παγκόσμιος Πόλεμος η πόλη είχε εκτεταμένες καταστροφές από τον βομβαρδισμό των Συμμάχων. Μετά την πτώση του Φασισμού γνώρισε ταχύτατη ανάπτυξη χάρη στην θέση της στους πρόποδες του όρους Σαν Ζουλιάνο και σαν λιμάνι σε σημαντικούς τουριστικούς προορισμούς όπως οι Αιγάδες Νήσοι και η Σεγέστα.
Αστυνομική και Δικαστική Συνεργασία σε Ποινικές Υποθέσεις

Η Αστυνομική και Δικαστική Συνεργασία σε Ποινικές Υποθέσεις (ΑΔΣΠΥ) είναι ο τρίτος από τους Τρεις Πυλώνες της Ευρωπαϊκής Ένωσης, εστιάζει στη συνεργασία της εφαρμογής του νόμου και στην καταπολέμηση του ρατσισμού. Βασίζεται περισσότερο στη διακυβερνητική συνεργασία παρά στους άλλους πυλώνες που σημαίνει ότι τα ιδρύματα της Ένωσης μπορούν να επέμβουν ελάχιστα. Είναι υπεύθυνο για την έκδοση Ευρωπαϊκού Εντάλματος Σύλληψης.

Ιστορία

Δημιουργήθηκε ως πυλώνας Δικαιοσύνης και Εσωτερικών Υποθέσεων στη Συνθήκη του Μάαστριχτ, μετέπειτα η Συνθήκη του Άμστερνταμ μετέφερε τους τομείς παράνομης μετανάστευσης, ασύλου, και δικαστικής συνεργασίας στον ενιαίο πρώτο πυλώνα (Ευρωπαϊκές Κοινότητες). Ο όρος "Δικαιοσύνη και Εσωτερικά Δικαιώματα" τώρα καλύπτει αυτούς τους ενιαίους τομείς καθώς και τον διακυβερνητικό τρίτο πυλώνα.

Μέλλον

Αν επικυρωθεί, η Συνθήκη της Λισαβόνας θα αντικαταστήσει το σύστημα των πυλώνων. Οι αρμοδιότητες θα συγχωνευθούν και θα αποκτήσουν περισσότερη δύναμη.
2035 Στερνς

Φυσικά χαρακτηριστικά

O φασματικός τύπος του Στερνς είναι E (κατά Tholen) ή Xe (κατά SMASSII). Ο Στερνς περιστρέφεται γύρω από τον εαυτό του μία φορά κάθε περίπου 37 ως 67 ώρες, μία πολύ αργή περιστροφή για αστεροειδή.
Διοσπηγή Οσροηνής

Η Διοσπηγή (Διός πηγή) ήταν αρχαία ελληνική πόλη της Μεσοποταμίας.
Η μοναδική αναφορά για την πόλη καθίσταται γνωστή από τον Ρωμαίο ιστορικό Πλίνιο που την τοποθετούσε στην πεδιάδα της βορειοανατολικής Μεσοποταμίας, πολύ πιθανόν κοντά στην Αδιαβηνή επαρχία. Τίποτε άλλο δεν είναι γνωστό για την πόλη αυτή. Πολύ πιθανόν να βρισκόταν στην πηγή κάποιου ποταμού που να ήταν αφιερωμένη στην ελληνική θεότητα του Διός.
Άγνωστη η σημερινή της τοποθεσία, ίσως να βρισκόταν στο βορειοανατολικό Ιράκ, κοντά στα σύνορα με την Τουρκία.
Κερβέντ (Αγκντάμ)

Το Κερβέντ είναι ένα χωριό και δήμος της επαρχίας Αγκντάμ του Αζερμπαϊτζάν. Έχει πληθυσμό 2,804. Ο δήμος αποτελείται από τα χωριά Ορτά Κερβέντ, Αγιάκ Κερβέντ, Τσιραχλί και Κολκισλάκ.
Κιάνου Ριβς

Βιογραφία

Γεννήθηκε στις 2 Σεπτεμβρίου 1964 στη Βηρυτό και έχει ρίζες από την Αγγλία, τη Χαβάη και την Κίνα. Τα δύο του πάθη ήταν η ηθοποιία (είχε αρχίσει να ασχολείται ήδη  από την ηλικία των 9) και το χόκεϊ επί πάγου. Στη ηλικία των 14 άρχισε σοβαρά να ασχολείται με την ηθοποιία. Αρχικά, εμφανιζόταν σε μικρούς ρόλους σε σειρές στην καναδέζικη τηλεόραση και σε διαφημίσεις. Το 1984 εγκατέλειψε το σχολείο για να κάνει την ίδια χρόνια το επαγγελματικό του ξεκίνημα σε μια θεατρική παραγωγή στο Τορόντο με το Wolfboy, ένα ερωτικό δράμα.
Ύστερα μετακόμισε στο Λος Άντζελες και μετά από οκτώ μήνες πήρε τον πρωταγωνιστικό ρόλο στο δράμα River's Edge (1986), για τον οποίο απέσπασε καλές κριτικές. Εκτός από την ηθοποίια, έπαιζε μπάσο στο συγκρότημα "Dogstar".
Το 2000 ήταν να γίνει πατέρας από την τότε κοπέλα του, Jennifer Syme, αλλά το μωρό γεννήθηκε νεκρό τον Δεκέμβριο του 1999. Η Jennifer Syme τελικά σκοτώθηκε τον Απρίλιο του 2001 σε αυτοκινητιστικό δυστύχημα, ενώ οδηγούσε υπό την επήρεια αλκοόλ και πιθανώς και φαρμάκων, σε ηλικία μόλις 28 ετών.  
Το 2012 ίδρυσε μαζί με τον φίλο του, Gard Hollinger, την εταιρία custom made μοτοσυκλετών Arch Motorcycle Company.
Μάχη του Σαρανταπόρου

Πρόλογος

Ο Βαλκανικός Συνασπισμός είχε ζητήσει, με την  διακοίνωσή του προς την Οθωμανική Αυτοκρατορία, τη βελτίωση των πολιτικών συνθηκών στις ευρωπαϊκές τις επαρχίες. Η διακοίνωση απορίφθηκε, με αποτέλεσμα να ξεκινήσει ο Α' Βαλκανικός Πόλεμος, με δύο κηρύξεις πολέμων, στις 4 Οκτωβρίου 1912 προς την Οθωμανική Αυτοκρατορία από τις Σερβία, Μαυροβούνιο και Βουλγαρία, και στις 5 Νοεμβρίου από την Ελλάδα προς την Οθωμανική Αυτοκρατορία.

Αντίπαλες δυνάμεις

Η Στρατιά Θεσσαλίας με επικεφαλής τον Διάδοχο Κωνσταντίνο (με τον Στρατηγό Παναγιώτη Δαγκλή ως επικεφαλής του επιτελείου) είχε χωριστεί σε έξι μεραρχίες, με την 7η Μεραρχία να κατευθύνεται προς την Λάρισα, μια ταξιαρχία ιππικού και δύο αποσπάσματα Ευζώνων (Σ/χη Γεννάδη - Σ/χη Κωνσταντινοπούλου) των δύο ανεξαρτήτων ταγμάτων έκαστο.
Ενάντια στον ελληνικό στρατό, οι Οθωμανοί ανέπτυξαν το VIII σώμα τους υπό τον στρατηγό Χασάν Ταχσίν Πασά, με τρία τμήματα: τό τακτικό Τμήμα 22ο στην Κοζάνη και δύο αποθεματικές διαιρέσεις. Η οθωμανική δύναμη ανερχόταν σε 14 τάγματα πεζικού, με περαιτέρω 11 στο αποθεματικό, που υποστηρίζεται από 24 πυροβόλα  και τρεις πυροβολαρχίες. Ωστόσο, οι Οθωμανικοί σχηματισμοί ήταν έως 25% αποδυναμωμένοι, δεδομένου ότι οι Οθωμανοί είχαν αποστρατεύσει μεγάλα τμήματα του στρατού τους τον Αύγουστο. Οι Οθωμανοί ήλπιζαν να κρατήσουν τη φυσικη οχυρή θέση της διάβασης του Σαρανταπόρου, η οποία ήταν εκτενώς οχυρωμένη υπό την εποπτεία μιας γερμανικής στρατιωτικής αποστολής πριν τον πόλεμο.

Η μάχη

Σύμφωνα με τον τύπο της εποχής ,το πρωί της 9 Οκτωβρίου 1912 ο Ελληνικός στρατός πέρασε τα σύνορα και προέλασε μέχρι την διάβαση του Σαρανταπόρου την οποία οι Οθωμανοί εγκατέλειψαν, φοβούμενοι μην κυκλωθούν. Οι Οθωμανοί υποχώρησαν ενδότερα και σταμάτησαν έξω από τα Σέρβια. Οι πρώτες Ελληνικές προφυλακές έφτασαν στα στενά της πέτρας στις 10:00 το πρωί, ενώ οι Οθωμανοί ξεκίνησαν με πυροβολισμούς πρώτοι την μάχη, οι οποίοι είχαν αποφασίσει να αντισταθούν εκεί. Όταν κατέφθασε και ο υπόλοιπος Ελληνικός στρατός ανεπτύχθη σε θέση μάχης και άρχισε να βάλει κατά των Οθωμανικών θέσεων, μαζί τους και το Ελληνικό πυροβολικό. Η μάχη διεκόπη την νύχτα και συνεχίστηκε την επόμενη μέρα, με αποτέλεσμα την κατάληψη της Διαβάσεως του Σαρανταπόρου από τις Ελληνικές δυνάμεις.

Συνέπειες

Μετά την κατάληψη της Διαβάσεως άρχισε και η υποχώρηση των Τούρκων προς τα Σέρβια. Το απόγευμα της ίδιας ημέρας οι Τούρκοι υποχώρησαν προς την Κοζάνη καταδιωκόμενοι από τον Ελληνικό στρατό. Στις 11 Οκτωβρίου η μάχη είχε λήξει και το απόγευμα οι Ελληνικές δυνάμεις έμπαιναν στα Σέρβια απελευθερώνοντας τα και τυπικά. Στα Σέρβια εγκαταστάθηκε προσωρινά το Στρατηγείο και το γενικό επιτελείο. Σήμερα λειτουργεί Μουσείο της Μάχης του Σαρανταπόρου το οποίο γειτνιάζει με το τουρκικό Χάνι του Χατζηγώγου.
Σιστρούνι Ιωαννίνων

Ιερά Μονή Γενεθλίου της Θεοτόκου

Το μοναστήρι θεωρείται ένα από τα αρχαιότερα μοναστήρια της Δωδώνης με τη χρονολόγησή του να υπολογίζεται γύρω στο 1156. Η σημερινή κατασκευή είναι νεότερη και έγινε μετά από καταστροφή που έγινε από άγνωστη αιτία. Η εκκλησία είναι τρίκλιτη βασιλική με τρούλο, έχει εξωτερικά λιθόκτιστο χαγιάτι και περιβάλλεται από λιθόκτιστο περίβολο. Στο εσωτερικό του ναού υπάρχουν έξι κολόνες που τον χωρίζουν στα τρία κλίτη του και είναι διακοσμημένο με αξιόλογες τοιχογραφίες. Ιδιαίτερα ενδιαφέρουσες είναι η Παναγία ένθρονη με τον Χριστό στην αγκαλιά της και η κοίμηση της Θεοτόκου. Το 1994, με την ΥΑ ΥΠΠΟ/ΑΡΧ/Β1/Φ33/47155/1033/17-11-1994 - ΦΕΚ 909/Β/8-12-1994 έχει χαρακτηριστεί ως "αρχαίο μνημείο, με ζώνη προστασίας 150 μ. περιμετρικά της περιβόλου της μονής".

Ονομασία - Ιστορία

Το Σιστρούνι ιστορικά και πολιτισμικά ανήκει στα 27 χωριά της "Λάκκας Σουλίου" ή "Λακκοχώρια" και ειδικότερα στα 14 της "Λάκκας Μπότσαρη", έτσι όπως αυτά ονομάστηκαν την περίοδο της τουρκοκρατίας προς τιμή του ήρωα του 1821, Μάρκου Μπότσαρη, ο οποίος καταγόταν και έζησε στην περιοχή για ένα διάστημα (βλ. Παλαιοχώρι Μπότσαρη).

Μάχη Σιστρουνίου

Στις 9 Ιουνίου του 1800 στην περιοχή του Σιστρουνίου δόθηκε μάχη μεταξύ των Σουλιωτών και στρατευμάτων του Αλή Πασά. Μετά από ενέδρα που έστησε ο Φώτος Τζαβέλας και άλλοι αρχηγοί των Σουλιωτών παγίδευσαν τους Τούρκους που είχαν στρατοπεδεύσει στο χωριό και τους προξένησαν μεγάλες απώλειες. Τις επόμενες μέρες ακολούθησε η μάχη της Βυρτζάχας, στη περιοχή "Λιβάδι" του σημερινού Ζωτικού. Ο ιστορικός και αγωνιστής του 1821 Χριστόφορος Περραιβός αναφέρει: 
«οι Σουλιώται τον σκοπόν του Πασά απεφάσισαν να τον ματαιώσουν, ει δυνατόν, με διακοσίων συμπολιτών δύναμιν, της οποίας αρχηγοί υπήρχον οι : Φώτος Τζαβέλλας, Γκόγκας Δαγκλής, Σκούμπος Δράκος, Κολιοδημήτρης, Κίτσος Πανομάρας, Πάσχος Λάλας και Τζάλας’, ούτοι πάντες ενεδρεύσαντες τη ιδία νυκτί επί το οχυρότερον πλησίον του χωρίου μέρος, ο δε αρχηγός αυτών Τουρκαλβανός (Μουσταφά Ζηγούρης) έχων χιλίους τριακόσιους εκλεκτούς στρατιώτας υπό την οδηγίαν του, αφελκούσας το ξίφος εφορμά ανυπερθέτως κατά των δύο, τον ακολουθεί συγχρόνως και όλον το σώμα δια των συνήθων αλαλαγμών, απροσδοκήτως όμως εμπίπτει εις την ενέδραν των Σουλιωτών , όπου κατά πρώτον πυροβολισμόν φονεύονται εξ αυτών υπέρ τους τριάκοντα εκτός των τραυματιών. 
Το στρατήγημα και η συμβάσα φθορά πιθανόν να μη εξήρκουν δια την ασφάλειαν της νίκης, εάν ο Αρχηγός Τζαβέλλας δεν επρολάμβανε να φονεύσει τον στρατηγόν Ζηγούρην προπορευόμενον των στρατιωτών...»

Διοικητικά

Το 1919 με το ΦΕΚ 184Α-19/08/1919 συστάθηκε κοινότητα Σειστρουνίου με έδρα τον ομώνυμο οικισμό, το όνομα του οποίου το 1928 διορθώνεται σε Σιστρούνιον. Σύμφωνα με το σχέδιο Καλλικράτης αποτελεί τη κοινότητα Σιστρουνίου που ανήκει στη δημοτική ενότητα Λάκκας Σουλίου του δήμου Δωδώνης της Περιφερειακής Ενότητας Ιωαννίνων και σύμφωνα με απογραφή του 2011 έχει πληθυσμό 303 κατοίκους.
Citroën Type C6

Συγγενικά μοντέλα

Το Citroën Type C6 παρουσιάστηκε στο Σαλόνι Αυτοκινήτου του Παρισιού τον Οκτώβριο του 1928, μαζί με το λίγο μικρότερο Citroën Type C4, και μάλιστα το Type C6 ήταν αισθητικά πανομοιότυπο με το Type C4. Ωστόσο, το Type C6 έφερε 6-κύλινδρο κινητήρα, ενώ το Type C4 έφερε 4-κύλινδρο. Επιπλέον, λόγω του μεγαλύτερου μήκους του κινητήρα, το Type C6 είχε και μακρύτερο μπροστινό μέρος, φτάνοντας σε μήκος τα 4,60 μέτρα, έναντι 4,18 του Type C4. Έχοντας, παράλληλα, και σαφώς πληρέστερο εξοπλισμό από το Type C4, το Type C6 συνήθως θεωρείται ως το πρώτο πολυτελές αυτοκίνητο στην ιστορία της Citroën. Οι ονομασίες C4 και C6 υποδήλωναν την ύπαρξη 4-κύλινδρου και 6-κύλινδρου κινητήρα αντίστοιχα.
Σημειωτέον ότι τα δύο αυτά μοντέλα αρχικά είχαν εισαχθεί ως Type AC6 και Type AC4, πλην όμως κατά την δεύτερη ελαφρά ανανέωση, τον Οκτώβριο του 1929, μετονομάστηκαν σε Type C6 και Type C4.

Εκδόσεις

Το αρχικό Type C6 παρήχθη από τον Οκτώβριο του 1928 έως τον Μάιο του 1929, σε 11.000 αντίτυπα. Τον Μάιο του 1929, όλες οι εκδόσεις του απέκτησαν προφυλακτήρες και μακρύτερο μπροστινό μέρος, από 1,32 σε 1,39 μέτρα, και το αυτοκίνητο μετονομάστηκε σε Type C6 E. Συνολικά παρήχθησαν 4.500 αντίτυπα του βραχύβιου και μεταβατικού Type C6 E από τον Μάιο έως τον Σεπτέμβριο του 1929. Τα μηχανικά του μέρη και οι επιδόσεις του παρέμειναν αμετάβλητα.
Τον Οκτώβριο του 1929, στο Σαλόνι Αυτοκινήτου του Παρισιού, το Type C6 E υπέστη μια ακόμα μικρή επιμήκυνση στο μπροστινό μέρος, από 1,39 σε 1,42 μέτρα, και μετονομάστηκε σε Type C6 F. Από τον Φεβρουάριο του 1931, προσφέρθηκε και μια έκδοση Type C6 CGL (Citroën Grand Luxe), με αύξηση του κυβισμού του κινητήρα από 2.442 cm³ σε 2.650 cm³ και με ένα ιδιαίτερα πολυτελές φινίρισμα στο σαλόνι. Τον Οκτώβριο του 1931, εμφανίστηκε μια πιο προσιτή έκδοση με τον κινητήρα των 2.650 cm³ και λίγο μικρότερη ρύθμιση της ισχύος, η Type C6 G.

Αντικατάσταση του Type C6

Τελικώς, και οι 3 αυτές εκδόσεις του Type C6 αντικαταστάθηκαν τον Οκτώβριο του 1932 από το Citroën Rosalie και συγκεκριμένα από την έκδοση 15CV, η οποία έφερε επίσης τον 6-κύλινδρο κινητήρα με κυβισμό 2.650 cm³.
Κώστας Αϊδινίου

Σε συλλογικό επίπεδο

Έγινε ευρύτερα γνωστός αγωνιζόμενος με τη φανέλα του Ηρακλή Θεσσαλονίκης επί μία δεκαετία (1964-74) ως μέσος. Ακολούθησε το 1974 ο Ολυμπιακός, παραμένοντας μέχρι το 1978, όταν και επέστρεψε στον Ηρακλή για μία περίοδο (1978-79), όπου και κρέμασε τα ποδοσφαιρικά του παπούτσια.

Στις εθνικές ομάδες

Αγωνίστηκε 7 συνολικά φορές με την εθνική Ελλάδας, το διάστημα 1968-1974, σημειώνοντας τρία τέρματα. Το ντεμπούτο του πραγματοποιήθηκε στις 21 Νοεμβρίου 1968 στον εντός έδρας νικηφόρο φιλικό αγώνα με την Αίγυπτο (4-1), όταν υπό τις οδηγίες του Νταν Γεωργιάδη αγωνίστηκε σε ολόκληρο το ενενηντάλεπτο, σημειώνοντας παράλληλα και το δεύτερο τέρμα της ελληνικής ομάδας.
Επίσης, αγωνίστηκε στην εθνική Ελπίδων, με την οποία το 1969 κατέκτησε το Βαλκανικό Κύπελλο.
Διονύσιος Λεονταράκης

Βιογραφία

Ήταν από τα επτάνησα. Σπούδασε στην Μπολόνια και στην Πίζα. Εκεί ανέπτυξε σημαντική επαναστατική δράση. Πήρε μέρος στο επαναστατικό κίνημα της Μπολώνια κατά του Πάπα το 1830 και κατέφυγε στην Τοσκάνη, και από εκεί στην Ζάκυνθο. Επέστρεψε ξανά στην Πίζα και συνέχισε να σπουδάζει. Στην Τοσκάνη έγινε συνεχιστής του έργου του πιο διάσημου εκδότη της Πίζας, του Τζιοβάννι Ροσίνι. Εξέδωσε την εφημερίδα «Educatore del Povero», την οποία παρουσίασε ως εβδομαδιαίας φυλλάδια βιβλίου για να ξεφύγει από την προσοχή της λογοκρισίας. Μετά από λίγο καιρό η εφημερίδα του απαγορεύτηκε, και ο Λεονταράκης κυκλοφορεί το «Manuale di Lettere», αλλά και πάλι έπεσε θύμα της λογοκρισίας.

Συγγράμματα

Μετέφρασε από τα αρχαία ελληνικά.
Ειδικό ερασιτεχνικό πρωτάθλημα ποδοσφαίρου 1974

Στο Ερασιτεχνικό πρωτάθλημα ποδοσφαίρου Ελλάδος 1974 μετείχαν οι νικήτριες ομάδες των πρωταθλημάτων των τοπικών Ενώσεων με σκοπό την άνοδο στη Β΄ Εθνική. Πήραν μέρος συνολικά 48 ομάδες και διεξήχθη σε οκτώ ομίλους των 6 ομάδων. Οι πρωταθλητές των ομίλων ανέβηκαν στη Β΄ Εθνική.

8ος όμιλος

¹ Αγώνας κατάταξης: Νέα Ιωνία, 30/6/1974: Α.Ο. Μοσχάτου - Π.Α.Ο. Αγ. Δημητρίου: 0-0 (6-5 πέναλτι).
1824 Χάγουορθ

Φυσικά χαρακτηριστικά

Τα φυσικά χαρακτηριστικά του Χάγουορθ είναι άγνωστα.
Μεταφραστικό Κέντρο των Οργάνων της Ευρωπαϊκής Ένωσης

Διαδραστική Ορολογία για την Ευρώπη (IATE)

Το Κέντρο διαχειρίζεται την ΙΑΤΕ, τη μεγαλύτερη βάση δεδομένων ορολογίας στον κόσμο.

Νομικό πλαίσιο

Το Κέντρο ιδρύθηκε με τον Κανονισμό (ΕΚ) αριθ. 2965/94 του Συμβουλίου το Νοέμβριο 1994, ο οποίος.αναθεωρήθηκε δύο φορές. Πρώτα, το 1995 με τον Κανονισμό (ΕΚ) αριθ. 2610/95 του Συμβουλίου για επέκταση των δραστηριοτήτων του Κέντρου στα θεσμικά όργανα που διαθέτουν υπηρεσία μετάφρασης και για ενίσχυση της διοργανικής συνεργασίας στον τομέα της μετάφρασης. Μετά, το 2003 με τον Κανονισμό (ΕΚ) αριθ. 1645/2003 του Συμβουλίου για να εναρμονιστούν ορισμένες διατάξεις με τον Κανονισμό του Συμβουλίου για το δημοσιονομικό Κανονισμό που εφαρμόζεται στο γενικό προϋπολογισμό της Ευρωπαϊκής Ένωσης.

Διοίκηση

Το Κέντρο διοικείται από διοικητικό Συμβούλιο που απαρτίζεται από εκπροσώπους των Κρατών Μελών, της Ευρωπαϊκής Επιτροπής και των πελατών του, δηλαδή έκαστου οργανισμού ή θεσμικού οργάνου που προσφεύγει στις υπηρεσίες του. Ο Πρόεδρος του Διοικητικού συμβουλίου είναι ο Ρύτις Μαρτικόνις, Γενικός Διευθυντής της Υπηρεσίας Μετάφρασης της Ευρωπαϊκής Επιτροπής. Ο νόμιμος εκπρόσωπος του Κέντρου είναι η Διευθύντρια, η Μάιερ Κιλοράν.

Δίκτυο Υπηρεσιών ΕΕ

Το Κέντρο είναι μέλος του Δικτύου Υπηρεσιών της ΕΕ, που συστάθηκε από τα Κράτη Μέλη και τα θεσμικά όργανα της ΕΕ για την παροχή υπηρεσιών σε βιομηχανίες και πολίτες και την εκτέλεση συγκεκριμένων νομικών, τεχνικών ή επιστημονικών καθηκόντων στο πλαίσιο της Ευρωπαϊκής Κοινοτικής νομοθεσίας.
Εθνική Βιβλιοθήκη του Κοσσυφοπεδίου

Ψηφιακή βιβλιοθήκη

Η ψηφιοποίηση του αρχείου της Εθνικής Βιβλιοθήκης του Κοσσυφοπεδίου είναι ένα έργο μεγάλης σημασίας. Κατά τη διάρκεια αυτής της διαδικασίας, η Εθνική Βιβλιοθήκη του Κοσσυφοπεδίου στοχεύει να καταστήσει διαθέσιμα στο διαδίκτυο περιεχόμενά της για την προώθηση και διευκόλυνση αυτών στους ιθαγενείς και σε άτομα από άλλες χώρες. Το 2008, με σκοπό την ανάπτυξη μιας διαδικτυακής πύλης που έμοιαζε με την «Αμερικανική Μνήμη» ιδρύθηκε το Κέντρο Ντοκουμέντων του Κοσσυφοπεδίου.
Λόγω του πολύ μεγάλου αριθμού εγγράφων που πρέπει να ψηφιοποιηθούν, μια διαδικασία που απαιτεί πολύ χρόνο, η βιβλιοθήκη έχει θεσπίσει σειρά κριτηρίων για τα έγγραφα που πρέπει να ψηφιοποιηθούν πριν από άλλα και ένα από τα βασικά κριτήρια είναι η πολιτιστική και ιστορική αξία αυτού του υλικού. Βάσει αυτών των κριτηρίων, έγγραφα που έχουν προτεραιότητα στην ψηφιοποίηση είναι υλικά που είναι σε κακή φυσική κατάσταση, ιστορικά βιβλία και χειρόγραφα, μικροφίλμ και άλλες πολύ συχνά αιτούμενες εκδόσεις.
Σε γενικές γραμμές, τα υλικά που ψηφιοποιούνται συνηθέστερα είναι σπάνια βιβλία (49%), φωτογραφίες (44%), χειρόγραφα (39%), μονογραφίες (35%), μουσική (30%), εφημερίδες (9%) και χάρτες (1%).
Εκτός από την ψηφιοποίηση του δικού της υλικού, η Εθνική Βιβλιοθήκη του Κοσσυφοπεδίου παρέχει πρόσβαση σε μερικές από τις πιο δημοφιλείς ηλεκτρονικές πύλες στον κόσμο και αυτό κατέστη δυνατό μέσω της Κοινοπραξίας Ηλεκτρονικής Βιβλιοθήκης του Κοσσυφοπεδίου. Για την παροχή ηλεκτρονικού υλικού σε διάφορες βιβλιοθήκες του κόσμου, η Εθνική Βιβλιοθήκη του Κοσσυφοπεδίου υποστηρίχθηκε από το Ίδρυμα για την Ανοικτή Κοινωνία του Κοσσυφοπεδίου και από εταιρείες όπως το EBSCO και η GALE, με οικονομική υποστήριξη από την Πρεσβεία των ΗΠΑ στην Πρίστινα.
Διοργανώσεις Ε.Π.Σ. Ηπείρου 1953–54

Την περίοδο 1953-54 η ΕΠΣ Ηπείρου διοργάνωσε το πρώτο πρωτάθλημά της ,αφού δεν έγινε πρωτάθλημα κατά την πρώτη χρονιά λειτουργίας της. Το πρωτάθλημα ήταν προγραμματισμένο να ξεκινήσει στις 6 Δεκεμβρίου 1953, αλλά έπειτα από συνεχείς αναβολές , η έναρξή του ορίστηκε για τις 10 Ιανουαρίου 1954. Συμμετείχαν 6 σύλλογοι από τα Γιάννενα και την Άρτα οι οποίοι χωρίστηκαν σε 2 ομίλους.
The Most Beautiful Moment in Life: Young Forever

Το The Most Beautiful Moment in Life: Young Forever‎ (απόδοση: Η Πιο Όμορφη Στιγμή στη Ζωή: για Πάντα Νέος, χάνγκουλ: 화양연화 Young Forever, χάντζα: 花樣年華 Young Forever, αναθεωρημένη μεταγραφή: Χουαγιανγκιόνχουα Young Forever) είναι κορεάτικο άλμπουμ της νοτιοκορεάτικης μπάντας BTS. Το άλμπουμ κυκλοφόρησε στις 2 Μαΐου του 2016 σε δύο φυσικές διαμορφώσεις, μια έκδοση μέρας και μια έκδοση νύχτας. Το άλμπουμ περιέχει είκοσι τρία κομμάτια, συμπεριλαμβανομένων τριών νέων σινγκλ ("Epilogue: Young Forever", "Fire" και "Save Me"), και όλα τα κομμάτια από τα The Most Beautiful Moment in Life, Part 1 και The Most Beautiful Moment in Life, Part 2 καθώς και αρκετές διασκευές.

Παρασκήνιο και κυκλοφορία

Στις 21 Μαρτίου του 2016, η Big Hit Entertainment ανακοίνωσε την επερχόμενη επιστροφή των BTS και μια συναυλία προγραμματισμένη για το Μάιο. Οι BTS κυκλοφόρησαν το πρώτο προωθητικό για τη συναυλία στις 7 Απριλίου στον επίσημο λογαριασμό τους στο Twitter. Αργότερα κυκλοφόρησε πρωτότυπες φωτογραφίες στις 21 και 24 Απριλίου, που δείχνει ότι το φυσικό άλμπουμ θα είναι διαθέσιμο σε δύο εκδόσεις, Μέρα και Νύχτα. Και οι δύο εκδόσεις περιλαμβάνουν φωτοβιβλίο, πολαροειδές, μίνι φωτογραφίες και αφίσες. Το προωθητικό βίντεο για τη συναυλία κυκλοφόρησε στις 25 Απριλίου. Η λίστα κομματιών κυκλοφόρησε στις 27 Απριλίου, αποκαλύπτοντας ότι θα ήταν συλλογή άλμπουμ με συνολικά είκοσι-τρία κομμάτια. Επίσης κυκλοφόρησε το σχέδιο και τις λεπτομέρειες της φυσικής άλμπουμ. Στις 29 Απριλίου η Big Hit Entertainment κυκλοφόρησε μια προεπισκόπηση για το μουσικό βίντεο Fire των BTS.
Πόλεις του Τσαλατενάνγκο

Αυτός είναι ένας κατάλογος πόλεων του Διαμερίσματος Τσαλατενάνγκο, Ελ Σαλβαδόρ. Πρωτεύουσα είναι η Τσαλατενάνγκο.
Στέφαν Αγκρίκολα

Βιογραφία

Γεννήθηκε στο Άμπενσμπεργκ και σε νεαρή ηλικία ασπάστηκε το τάγμα του Αγίου Αυγουστίνου, τον οποίο μελέτησε εμβριθώς ως μοναχός. Σπούδασε στα πανεπιστήμια της Μπολόνιας και της Βενετίας, όπου το 1519 έγινε διδάκτορας της θεολογίας. Το 1520 ξεκίνησε το κήρυγμα των βιβλίων της Βίβλου στο σύνολό τους. Με τη μελέτη των έργων του Αυγουστίνου ασπάστηκε το Λουθηρανισμό. Ο Αγκρίκολα κατηγορήθηκε για λουθηρανισμό ως αιρετικός. Παρότι ισχυρίστηκε ότι ήταν ανεξάρτητος, συνελήφθη και φυλακίστηκε στο Μίλντορφ στις 17 Νοεμβρίου 1522. Το 1523 δραπέτευσε και πήγε στο Άουγκσμπουργκ, όπου μαζί με τον Ούρμπανους Ρέγκιους ενστερνίστηκε τη Μεταρρύθμιση και μετέφρασε στα γερμανικά το χειρόγραφο του Γιοχάνες Μπουγκενχάγκεν ag. Zwingjli. Έγινε πάστορας στο Χοφ το 1532 και έλαβε μέρος στη συνάντηση του Σμάλκαλντεν του 1537, στη διάρκεια της οποίας υπέγραψε τα σχετικά άρθρα (Άρθρα του Σμάλκαλντ). Ο ρόλος του ήταν καθοριστικός στην εισαγωγή της Μεταρρύθμισης στο Άνω Παλατινάτο, ενώ ήταν πάστορας στο ζούλτσμπαχ από το 1542. Στη διάρκεια του Πολέμου στο Σμάλκαλντ κατέφυγε στο Άιζλεμπεν όπου και πέθανε σε μεγάλη ηλικία στις 10 προς 11 Απριλίου 1547. Ο γιος του, Στέφανος, επιμελήθηκε τις μεταφράσεις κειμένων του Λούθηρου για τους Μικρούς Προφήτες.